DEĊIŻJONI TAL-KUNSILL
tal-20 ta' Novembru 2008
dwar l-iffirmar u l-applikazzjoni proviżorja tal-Ftehim Preliminari lejn Ftehim ta’ Sħubija Ekonomika bejn il-Komunità Ewropea u l-Istati Membri tagħha, fuq naħa waħda u l-Parti Afrika Ċentrali, fuq in-naħa l-oħra
(2009/152/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabilixxi l-Komunità Ewropea, u partikolarment l-Artikoli 133 u 181 flimkien ma’ l-ewwel sentenza ta’ l-ewwel subparagrafu ta’ l-Artikolu 300(2) tiegħu,
Wara li kkunsidra l-proposta mill-Kummissjoni (1),
Billi:
(1)
Fit-12 ta’ Ġunju 2002 il-Kunsill awtorizza lill-Kummissjoni biex tiftaħ negozjati għal Ftehimiet ta’ Sħubija Ekonomika mal-pajjiżi ta’ l-AKP.
(2)
Dawn in-negozjati ġew konklużi u l-Ftehim Preliminari lejn Ftehim ta’ Sħubija Ekonomika bejn il-Komunità Ewropea u l-Istati Membri, fuq naħa, u l-Parti Afrika Ċentrali, fuq in-naħa l-oħra (inkluż il-Kamerun) (minn issa ‘l quddiem imsejjaħ “l-EPA preliminari”) ġie ffirmat fis-17 ta’ Diċembru 2007.
(3)
L-Artikolu 98(4) ta’ l-EPA preliminarigħalhekk jistipula l-applikazzjoni proviżorja sad-dħul fis-seħħ tiegħu.
(4)
L-EPA preliminari għandu jiġi ffirmat f’isem il-Komunità u applikat, għal dak li jirrigwarda l-elementi li jaqgħu taħt il-kompetenza tal-Komunità, fuq bażi proviżorja soġġett għall-konklużjoni tiegħu f’data aktar tard,
IDDEĊIEDA KIF ĠEJ:
Artikolu 1
L-iffirmar tal-Ftehim Prelimiari lejn Ftehim ta’ Sħubija Ekonomika il-Komunità Ewropea u l-Istati Membri tagħha. min-naħa waħda u l-Parti Afrika Ċentrali, min-naħa l-oħra, huwa hawnhekk approvat f’isem il-Komunità, soġġett għad-Deċiżjoni tal-Kunsill li tikkonċerna l-konklużjoni ta’ l-imsemmi Ftehim.
It-test tal-EPA huwa mehmuż ma’ din id-Deċiżjoni.
Artikolu 2
Għall-finijiet tal-Artikolu 92(2) tal-EPA interim, il-Kumitat tal-EPA huwa ffurmat, min-naħa waħda, mill-membri tal-Kunsill u mir-rappreżentanti tal-Kummissjoni u, min-naħa l-oħra, mir-rappreżentanti tal-Gvern tal-Afrika Ċentrali. Il-Kummissjoni għandha tipproponi lill-Kunsill, għad-deċiżjoni tiegħu, il-pożizzjoni tal-Komunità Ewropea bil-ħsieb tan-negozjazzjoni tar-regoli ta’ proċedura tal-Kumitat tal-EPA.
Artikolu 3
Il-President tal-Kunsill huwa hawnhekk awtorizzat li jaħtar il-persuna(i) mogħtija l-poter li tiffirma/jiffirmaw il-EPA f’isem il-Komunità soġġett għall-konklużjoni tiegħu.
Artikolu 4
Għal dak li jirrigwarda l-elementi li jaqgħu taħt il-kompetenza tal-Komunità, l-EPA għandu jkun applikat fuq bażi proviżorja kif stipulat fl-Artikolu 98(4) tiegħu, sakemm jitkomplew il-proċeduri għall-konklużjoni. Il-Kummissjoni għandha tippubblika notifika li tagħti tagħrif dwar id-data ta’ l-applikazzjoni proviżorja.
Magħmul fi Brussell, l-20 ta' Novembru 2008.